Hopalong Knut

Hopalong Knut var et norsk ska-band som ble etablert i Hommelvik på slutten av 1990-tallet, og senere flyttet til Trondheim. Bandet sang låtene sine på sin egen dialekt – trøndersk – og mottok på grunn av det dialektprisen til Norsk Målungdom i oktober 2006.

Rundt 2022 gikk en del av medlemmene i Hopalong Knut sammen med Aslak Borgersrud fra Gatas Parlament videre i bandet Hopalong AKA. Det nye bandet vokste frem under nedstengningen i Norge som følge av koronaviruspandemien.

 Historikk 

 De første årene 
Bandet ble startet på slutten av 1990-tallet, og hadde som de fleste ska-band mange medlemmer. Besetningen besto den gang av bassist, trommeslager, organist, to gitarister, to vokalister, tre saksofonister, trombonist og trompetist. Det vites ikke om alle var tilstede samtidig på konsert eller øving. I 2002 hadde bandet 11 medlemmer fordelt på bass, trommer, orgel, to gitarer, to vokalister og fire blåsere. Denne besetningen bestod mer eller mindre permanent de neste to årene, også da Hopalong Knut ga ut de to EP-ene Bautastein (2002) og I levende live (2003). De deltok på by:Larm 2003, som ble arrangert i Trondheim.

I årene fra 2004 startet bandet en intensiv turneringsperiode og holdt opp mot 70 konserter i året. Vinteren 2004 spilte de inn låten «Jabbsaft» i Nidaros Studio, og lagde musikkvideo til låten på det nedlagte sagbruket i Hommelvik. De deltok på by:Larm 2005, som ble arrangert i Stavanger. I løpet av de siste to årene hadde da bandet skiftet medlemmer og blitt 9 stykker. Kristin Jensen hadde erstattet Ellen Marie Garaasen på vokal, Ørjan Berre hadde erstattet Roy Tronstad, Trond Ove Lyngsnes hadde sluttet og det var kun en gitarist igjen i tillegg til bass, orgel og fire blåsere.

Våren 2005 gikk de i studio i Stugudal til Lars Lien og spilte inn CD-en Feilkalibrert tidsmaskin som de ga ut 1. mai 2005 på plateselskapet Via Music. De spilte på en rekke festivaler, blant andre Kongsberg Jazzfestival, Moldejazz, Vossajazz, Frostafestivalen, Karlsøyfestivalen, Alofestivalen, Buktafestivalen og Øyafestivalen.

Året etter gikk de igjen i studio, da i Brygga Studio i Trondheim og spilte inn det som skulle bli CD-en Evolusjonens trøst. Denne ble utgitt i september 2006. Lanseringskonserten ble arrangert 23. september på Studentersamfundet i Trondhjem. Etter dette la bandet ut på en landsdekkende turné som ble organisert av Norsk Rockforbund og Rikskonsertene.

 Samarbeidsprosjektet Samvirkelaget 
I 2007 startet Hopalong Knut sammen med Gatas Parlament bandet Samvirkelaget og ga ut albumet Musikk.

 Comeback for Hopalong Knut 
Bandet gjorde comeback i 2017, med konserter på flere scener og festivaler rundt om i landet.

 Hopalong AKA 
I mai 2020 opplyste bandet at de hadde fått med seg Aslak Borgersrud og Elling Borgersrud som vokalister, og at de hadde tatt i bruk navnet Hopalong AKA:«Hopalong AKA er et slags utvida Hopalong Knut, i dette tilfellet med Aslak og Elling Borgersrud på slep». Første singel ut var Hei du, jeg savner deg, som handlet om savn i koronatiden.
 Medlemmer 

 Kristin Jensen – vokal
 Einar Mellingseter – gitar
 Gjermund Walstad – bass
 Kriss Stemland – tangenter
 Ørjan Berre – trommer
 Rolf Johan Bye – saksofon
 Rolf Martin Snustad – saksofon
 Asle Gauteplass – trompet
 Jon Anders Lied – trombone

 Tidligere medlemmer 

 Kristin Richstad Eriksen – altsaxofon
 Anniken Refseth – tenorsax
 Anne Brit Petersen – orgel
 Roy Tronstad – trommer
 Ellen Marie Garåsen – vokal
 Trond Ove Lyngsnes – vokal
 Geir Myran – gitar

 Diskografi 

 Album 
 2005: Feilkalibrert tidsmaskin
 2006: Evolusjonens trøst
 2011: La Pluto bli en planet igjen
 2017: Hopalong Knuts Beste (samlealbum, Vinyl)
 2025: Jeg tror ikke jeg har sjel (Hopalong AKA - med Aslak Borgersrud)

 EP-er 
 2002: Bautastein
 2003: I levende live

 Singler 
 2005: Suppe
 2005: Gjør det sjøl
 2010: Uten Ror og med Strikkmotor
 2011: Sukker
 2015: Overtrampet og protestbevegelsen - med Gatas Parlament
 2020: Hei du, jeg savner deg – med Aslak Borgersrud
 2022: Vugger stødig (Hopalong AKA – med Aslak Borgersrud)
 2023: Jeg tror ikke jeg har sjel (Hopalong AKA – med Aslak Borgersrud)
 2025: Along AKA (Hopalong AKA – med Aslak Borgersrud)

 Bidrag 
Bandet har også bidratt med låter på flere samle- og hyllestalbum;

 2004: «Jabbsaft» - The Best Fucking Ska in the World, Vol. 2'' (Fucking North Pole Records, Norge) - samlealbum
 2005: «Sitter på en bombe» (med Johndoe) bidrag på albumet Det beste til meg og mine venner (tilegnet avdøde Joachim «Jokke» Nielsen)
 2006: «Suppe» - Skannibal Party 6'' (Black Butcher Records, Tyskland) - samlealbum  
 2006: «Gjør det sjøl» -The Best Fucking Ska in the World, Vol. 3'' (Fucking North Pole Records, Norge) &ndash; samlealbum
 2006: «Spisse sko» – bidrag på albumet Dans til musikken (tilegnet avdøde Lasse Myrvold)
 2008: «Jabbsaft» - Himmelblå. Sanger fra serien (Warner Music, Norge) - samlealbum
 2011: «Pluto» - Samleplate For Et Oljefritt Lofoten, Vesterålen Og Senja (Spoon Train Audio, Norge) - samlealbum
 2015: «Øde øy» – bidrag på albumet Sannhet på boks – En hyllest til Raga Rockers
 2023: «Gammern har blitt rasist!» (Hopalong AKA ) - Party Terror 4 (Fucking North Pole Records, Norge) - samlealbum
 2024: «Jeg tror ikke jeg har sjel» (Hopalong AKA ) - Detective Ska Compil´ VOL. 4 (Dectetive Ska Company, Frankrike) - samlealbum

 Referanser 

Se også
 Samvirkelaget

 Eksterne lenker 


  Hopalong Knut på nettsiden til P3 Urørt. Besøkt 5. oktober 2020.

Kategori:Norske musikkgrupper